နိုင်နိုင်ဦး

ဒုတိယဗိုလ်ချုပ်ကြီး နိုင်နိုင်ဦး (၁၉၇၁ မွေးဖွား) သည် မြန်မာလူမျိုး တပ်မတော်အရာရှိကြီး တစ်ဦးဖြစ်သည်။အမှတ်(၂) စစ်ဆင်ရေးအထူးအဖွဲ့မှူး ၊ လားရှိုးမြို့ အခြေစိုက် အရှေ့မြောက်တိုင်းစစ်ဌာနချုပ် တိုင်းမှူး တာဝန်များ ထမ်းဆောင်ခဲ့သူလည်း ဖြစ်သည်။သူသည်  ကစထ(၂)မှူး တာဝန်ထမ်းဆောင်စဥ် စစ်မြေပြင်အထိဆင်း၍ တအောင်းတပ် ထိန်းချုပ်ထားသည့်  နောင်ချိုမြို့ကို ပြန်လည်တိုက်ယူနိုင်ခဲ့သူအဖြစ် ထင်ရှားသည်။ 

 စစ်မှုထမ်းဘဝ 
ဒုတိယဗိုလ်ချုပ်ကြီး နိုင်နိုင်ဦး သည် စစ်တက္ကသိုလ် အပတ်စဉ် (၃၅) ဆင်းဖြစ်သည်။ပြန်တမ်းဝင်အမှတ် ကြည်း - ၂၅၀၈၉ ဖြင့် တပ်မတော်(ကြည်း) တွင် ၁၉၉၁ ခုနှစ် ကစပြီး ဒုဗိုလ်အဆင့် နှင့် စစ်မှုစထမ်းသည်။ ညှိနှိုင်းကွပ်ကဲရေးမှူး (ကြည်း၊ရေ၊လေ) ဗိုလ်ချုပ်ကြီး ကျော်စွာလင်း နှင့် အပတ်စဉ် တူသည်။

သူသည် ၂၀၁၀ ပြည့်နှစ် နောက်ပိုင်းတွင် ဗိုလ်မှူးကြီး ဖြစ်လာသည်။ယင်းနောက် ဗိုလ်မှူးချုပ် ရာထူးဖြင့်   တပ်မ ၅၅ တပ်မမှူး တာဝန်ထမ်းဆောင်သည်။၂၀၁၇ ခုနှစ် နိုဝင်ဘာ ၅ရက် နေ့တွင် တပ်မတော်နည်းပညာတက္ကသိုလ် ကျောင်းအုပ်ကြီး အဖြစ်လာပြီး  ၂၀၂၀ ပြည့်နှစ် ဇွန်လ ၂၈ရက်နေ့အထိ တာဝန်ထမ်းသည်။

ထိုနောက်ပိုင်းတွင် စစ်ဦးစီးတက္ကသိုလ်ကျောင်းအုပ် တာဝန် ၂၀၂၁ ခုနှစ် နောက်ပိုင်းတွင် ဗိုလ်မှူးချုပ်ရာထူးဖြင့်  အရှေ့အလယ်ပိုင်းတိုင်းစစ်ဌာနချုပ် တိုင်းမှူး တာဝန်များ ထမ်းဆောင်သည်။၂၀၂၃ ခုနှစ် တွင် အရှေ့မြောက်တိုင်းစစ်ဌာနချုပ် တိုင်းမှူးဖြစ်လာခဲ့သည်။

၂၀၂၄ ခုနှစ် ဖေဖော်ဝါရီ ၁ရက်နေ့တွင် ၁၀၂၇ စစ်ဆင်ရေးကြောင့် ရှမ်းပြည်နယ်(မြောက်ပိုင်း) ရှိ မြို့နယ် အများအပြားဆုံးရှုံးရချိန် အဆိုပါ စစ်ဒေသများအား တာဝန်ယူရသည့် စစ်တိုင်းမှူး ဗိုလ်ချုပ် နိုင်နိုင်ဦးသည် ဒုတိယဗိုလ်ချုပ်ကြီး အဆင့်ဖြင့်  အမှတ်(၂) စစ်ဆင်ရေးအထူးအဖွဲ့မှူး  အဖြစ် ရာထူးတိုးခံရသည်။

၂၀၂၅ ခုနှစ် စက်တင်ဘာလတွင် အမှတ်(၂)စစ်ဆင်ရေးအထူးအဖွဲ့မှူးအဖြစ်မှ အနားယူကာ၊အရန်အင်အားသို့ ရောက်ရှိသွားခဲ့သည်။

 ထင်ရှားဖြစ်ရပ်များ 
၂၀၂၄ ခုနှစ် ဩဂုတ်လ ၃ရက်နေ့ တွင် တပ်မတော် သည် စစ်ရေးအရ အရေးပါသည့်  လားရှိုးအခြေစိုက် အရှေ့မြောက်တိုင်းစစ်ဌာနချုပ် (ရမခ)ကို   မြန်မာအမျိုးသား ဒီမိုကရက်တစ် မဟာမိတ်တပ်မတော်MNDAA နှင့်တပ်ပေါင်းစုမဟာမိတ်များထံသို့  လက်လွှတ်ဆုံးရှုံးခဲ့ရပြီးသည့်နောက် အဆိုပါတိုင်းစစ်ဌာနချုပ်ကိုပါ ကွပ်ကဲရသည့် အမှတ် (၂) စစ်ဆင်ရေးအထူးအဖွဲ့မှူး ဒုတိယဗိုလ်ချုပ်ကြီး နိုင်နိုင်ဦးကို ထိုလထဲမှာပင် ဖယ်ရှားခဲ့သည်။ယင်းနောက် ၂၀၂၅ ခုနှစ် ဇန်နဝါရီ ၆ ရက်၊ ရှမ်းပြည်နယ်(တောင်ပိုင်း)၊ ဖယ်ခုံခရီးစဉ် မတိုင်မီ မူလရာထူးပြန်လည် ရရှိခဲ့သည်။  သူသည် ၂၀၂၅ ခုနှစ် ဇွန်လ ၁၁ ရက်နေ့တွင် နောင်ချိုမြို့နယ်၊ တောင်းခမ်းစစ်မျက်နှာပြင် သို့ သွားရောက်ခဲ့ပြီး စစ်ဆင်ရေးကို အနီးကပ်ကိုယ်တိုင် ကွပ်ကဲခဲ့ပြီး၊နောင်ချိုမြို့ကို ပြန်လည် ရရှိအောင် စွမ်းဆောင်ခဲ့သည်။  

 ရရှိခဲ့သောဘွဲ့ 
၂၀၂၂ ခုနှစ် နိုဝင်ဘာ ၁၇ ရက်တွင် နိုင်ငံတော်စီမံအုပ်ချုပ်ရေးကောင်စီဥက္ကဋ္ဌက ၎င်းအား စွမ်းဆောင်မှုဆိုင်ရာ ဂုဏ်ထူးဆောင်ဘွဲ့ဖြစ်သည့် ဇေယျကျော်ထင်ဘွဲ့ ချီးမြှင့်အပ်နှင်းခဲ့သည်။ 

 ကိုယ်ပိုင်ဘဝ 
သူသည် အိမ်ထောင်သည် တစ်ဦး ဖြစ်သည်။ဇနီးဖြစ်သူမှာ အငြိမ်းစားဗိုလ်ကြီး ဒေါ်ကြည်နွယ်ဦး ဖြစ်ကာ ကျော်ဇေနိုင်၊လင်းထက်နိုင် နှင့် သွန်းသီရိနိုင် ဆိုသည့် သားသမီး ၃ဦးရှိသည်။

 ကိုးကား 

Category:မြန်မာ စစ်ဖက်ဆိုင်ရာ လူပုဂ္ဂိုလ်များ